Foreningen Stop Islamiseringen af Danmark (SIAD) bliver nu halet i retten af Morgenavisen Jyllands-Postens illustrator, Kurt Westergaard, som mener, at SIAD har forbrudt sig mod et fogedforbud mod at bruge hans Muhammed-tegning som plakat under en demonstration i Aalborg. SIAD vil blive afkrævet en erstatning for at have overtrådt fogedforbuddet i en såkaldt justifikationssag. Westergaard regner ikke med en afgørelse i retten lige her og nu. Tegneren kalder det misbrug - Men sagsanlægget kan måske medvirke til at holde den gruppe tilbage med fortsat misbrug af tegningen, siger Westergaard. Han er imod, at hans tegning af Muhammed med en bombe i turbanen bliver taget til indtægt for modstand mod alle muslimer, og ikke blot islamisk terrorisme. SIAD promenerede under lørdagen med hans tegning indhyllet i stof, så kun øjnene i tegningen var synlige. Forinden havde fogedretten forbudt SIAD at bruge tegningen. /ritzau/

Referat:
Tegneren forlanger erstatning fordi Muhammed-tegning blev misbrugt i Aalborg